《解语花 白桃花》
清代·熊琏

净洗胭脂，香生艳雪，不为红颜误。轻盈如许。消魂煞，半面文君缟素。

天台旧路。怕玉洞更无寻处。听墙东，子夜歌残，脉脉凭谁诉。

露井春光无数。讶千红队里，琼瑶一树。娟娟楚楚。

任飘泊，未染人间尘土。芳魂谁主。被淡月清风留住。

小窗前，梦入梨花，同按霓裳谱。

作者简介：熊琏，字商珍，号澹仙，又号茹雪山人，如皋人。有《澹仙诗钞》。